text: Anders Tesgaard har gennemført et Tour de France
  23 juni 2015 kl. 11.25
  Efter seks dage og ni timer har Anders Tesgaard nu gennemført en hel Tour de France ene mand.
  I en gennemsnitlig Tour de France tilbagelægger cykelrytterne ca. 3300 km over tre uger. Anders Tesgaard har netop tilbagelagt samme distance på mindre end én uge.
  Tour de France-rytterne har også to hele hviledage under løbet, Anders Tesgaard nøjes med en time til halvanden i ny og næ.
  Aktuelt ligger esbjergenseren på en tredjeplads i årets udgave af Race Across America. Lige foran den anden lokale deltager, Peter Sandholdt fra Søvind, der indtager fjerdepladsen.
  
  